b'\n_START_ARTICLE_\nEbbe Strangesen\n_START_SECTION_\nDrabet\n_START_PARAGRAPH_\nStrangesen var d. 22. juni 1502 med til at dr\xc3\xa6be rigshofmester Poul Laxmand, men blev ikke straffet idet Laxmand blev kendt skyldig for landsforr\xc3\xa6deri. Mellem de 2 M\xc3\xa6nd var der et gammelt personligt fjendskab, som m\xc3\xa5ske er blusset op p\xc3\xa5 ny under det mislykkede sverigestog 1502, som de begge havde deltaget i. Strangesen var sammen med sin rejsef\xc3\xa6lle mellem Kalmar og K\xc3\xb8benhavn Bj\xc3\xb8rn Andersen Bj\xc3\xb8rn. De havde spist og drukket sammen da Strangesen angreb Poul Laxmand. Bj\xc3\xb8rn skulle if\xc3\xb8lge en et par \xc3\xa5r yngre dom i begyndelsen have fors\xc3\xb8gt at m\xc3\xa6gle men m\xc3\xa5tte forsvare sig da Laxmand gjorde udfald mod dem begge. Strangesens hustru var bekymret over at drabet ikke var sket p\xc3\xa5 en ordre fra kongen. Det skulle dog snart vise sig, at der ingen grund var til bekymring. I 1502 n\xc3\xa6vnes Strangesen som rigsr\xc3\xa5d, hvad han ikke vides at have v\xc3\xa6ret tidligere og alts\xc3\xa5 m\xc3\xa5ske er blevet som en bel\xc3\xb8nning for drabet._NEWLINE_I 1505 var han lensmand p\xc3\xa5 Hagenskov en post han \xc3\xb8jensynlig har beholdt til sin d\xc3\xb8d der indtraf allerede 1507. Han blev ikke gammel, og der var dem af hans samtidige, der i hans forholdsvis tidlige d\xc3\xb8d saa himlens straf for drabet p\xc3\xa5 hofmesteren.  Enken n\xc3\xa6vnes i 1517 som gift p\xc3\xa5 ny, med Henneke von Ahlefeldt Benedictsen(-1541), der var amtmand i bl.a. Kiel.'